SPRÁVA KOMISIE EURÓPSKEMU PARLAMENTU A RADE podľa článku 12 ods. 5 nariadenia Európskeho parlamentu a Rady (EÚ) č. 1210/2010 z 15. decembra 2010 o overovaní pravosti euromincí a manipulácii s euromincami nevhodnými do obehu /* COM/2014/0551 final */





SPRÁVA KOMISIE EURÓPSKEMU PARLAMENTU A RADE podľa článku 12 ods. 5 nariadenia Európskeho parlamentu a Rady (EÚ) č. 1210/2010 z 15. decembra 2010 o overovaní pravosti euromincí a manipulácii s euromincami nevhodnými do obehu[1] 1. Úvod Podľa článku 12 ods. 5 nariadenia Európskeho parlamentu a Rady (EÚ) č. 1210/2010 z 15. decembra 2010 o overovaní pravosti euromincí a manipulácii s euromincami nevhodnými do obehu (ďalej len „nariadenie“) Komisia predloží Európskemu parlamentu a Rade do 30. júna 2014 správu. Táto správa obsahuje prehľad posúdenia vykonávania ustanovení nariadenia na základe výročných správ predložených členskými štátmi na účely hodnotenia „fungovania a účinkov“ tohto nariadenia. 2. Cieľ nariadenia (EÚ) č. 1210/2010 2.1 Všeobecne V záujme zlepšenia ochrany eura proti falšovaniu nariadenie Rady (ES) č. 1338/2001[2] vyžaduje od úverových inštitúcií a v rámci ich platobnej činnosti od iných poskytovateľov platobných služieb, ako aj od všetkých ďalších hospodárskych subjektov, ktoré sa podieľajú na spracovávaní a distribúcii bankoviek a mincí verejnosti (ďalej len „inštitúcie“), aby sa ubezpečili o pravosti eurobankoviek a euromincí, ktoré prijímajú a majú v úmysle vrátiť do obehu, a zabezpečiť, aby falzifikáty, ktoré rozpoznali, boli stiahnuté z obehu. V prípade mincí je táto povinnosť podrobnejšie opísaná v nariadení (EÚ) č. 1210/2010[3]. Cieľom nariadenia je zabezpečiť účinné a jednotné overovanie pravosti euromincí v celej eurozóne stanovením záväzných pravidiel zavádzania spoločných postupov overovania pravosti euromincí v obehu a zavádzania kontrolných mechanizmov postupov overovania pravosti vnútroštátnymi orgánmi. Postupom overovania pravosti sa overuje, či sú euromince pravé a vhodné do obehu. V nariadení sa stanovuje, že povinnosť overovania pravosti sa uskutočňuje prostredníctvom zariadení na triedenie mincí alebo vyškoleným personálom. Na základe postupu overovania pravosti sa všetky mince, pri ktorých existuje podozrenie, že môžu byť sfalšované, a mince nevhodné do obehu odovzdajú národnému centru pre analýzu mincí[4] alebo inému orgánu poverenému dotknutým členským štátom. V nariadení sa stanovuje požadované testovanie zariadení na triedenie mincí, pravidlá manipulácie s mincami nevhodnými do obehu, ako aj kontrolné mechanizmy, ktoré majú zaviesť členské štáty, aby zabezpečili, že si inštitúcie plnia svoju povinnosť overovania pravosti. Nariadenie okrem toho obsahuje pravidlá týkajúce sa povinnosti stiahnutia mincí nevhodných do obehu z obehu. V záujme zabezpečenia jednotného technického vykonávania v súlade s článkom 7 nariadenia vymedzuje Európske vedecko-technické centrum (EVTC) zriadené rozhodnutím Komisie 2005/37/ES[5] usmernenia k vykonávaniu nariadenia (ďalej len „usmernenia EVTC“). 2.2 Správy podľa nariadenia (EÚ) č. 1210/2010 V súlade s článkom 12 ods. 1 členské štáty každoročne predkladajú Komisii správy o činnosti, pokiaľ ide o overovanie pravosti euromincí. Informácie poskytnuté v týchto správach obsahujú údaje o počte vykonaných kontrol, počte zariadení na triedenie mincí overených členskými štátmi, výsledkoch testov, množstve mincí triedených týmito zariadeniami, počte analyzovaných euromincí, pri ktorých existuje podozrenie, že môžu byť sfalšované, a počte nahradených euromincí nevhodných do obehu, ako aj podrobnosti o odchýlkach uplatňovaných členskými štátmi podľa tohto nariadenia. Podľa článku 12 ods. 4 Komisia predloží Hospodárskemu a finančnému výboru výročnú správu o vývoji a výsledkoch overovania pravosti euromincí a o eurominciach nevhodných do obehu na základe analýzy ročných správ predkladaných členskými štátmi. V júni 2014 predložila Komisia (OLAF) Hospodárskemu a finančnému výboru svoju prvú správu za rok 2012[6]. Táto správa sa predkladá Európskemu parlamentu a Rade podľa článku 12 ods. 5 a je zameraná na fungovanie a účinky nariadenia. V prípade potreby sa k nej môžu pripojiť legislatívne návrhy. 3. Fungovanie a účinky nariadenia (EÚ) č. 1210/2010 3.1 Metóda posudzovania Komisia (OLAF) vychádzala v tejto správe z týchto zdrojov informácií: ročné správy prijaté od členských štátov za roky 2012 a 2013, výročná správa Komisie predložená Hospodárskemu a finančnému výboru za rok 2012, dotazník zaslaný všetkým členským štátom s cieľom objasniť úroveň vykonávania nariadenia[7]. Hlavné ustanovenia nariadenia o overovaní pravosti sa uplatňujú od 1. januára 2012. Vzhľadom na obmedzené skúsenosti s vykonávaním nariadenia považuje Komisia túto správu za predbežné posúdenie v rámci ročných správ a dotazníka. Hlavné aspekty posúdenia sú zhrnuté v nasledujúcom oddiele. 3.2 Analýza príspevkov členských štátov Väčšina členských štátov vykonáva nariadenie od jeho nadobudnutia účinnosti v januári 2012, hoci Fínsko, Luxembursko a Írsko sú stále v procese plného vykonávania nariadenia. Taliansko uviedlo, že účinne vykonávaná je len kapitola III nariadenia, pričom plné vykonávanie nariadenia umožní pripravované vnútroštátne opatrenie. Na základe správy Komisie Hospodárskemu a finančnému výboru za rok 2012 a na základe príspevkov od členských štátov za rok 2013 možno pozorovať nižšie uvedené tendencie. Overuje sa pravosť čoraz väčšieho počtu mincí (v roku 2013 bola overená pravosť viac ako 10 miliárd mincí[8]). Počet triedených mincí pre tri najvyššie nominálne hodnoty sa v roku 2013 zvýšil o 6 %[9]. Zvýšil sa počet kontrol vykonaných členskými štátmi, ako aj počet overených zariadení na triedenie mincí[10]. Okrem toho sa zvýšil aj počet zariadení, ktoré boli považované za vyhovujúce (t. j. zariadení, ktoré úspešne prešli testom rozpoznávania, ako je stanovené v článku 4 ods. 1), a počet nevyhovujúcich zariadení sa tak znížil. 3.2.1 Článok 3 o overovaní pravosti euromincí Článok 3 obsahuje základnú povinnosť „inštitúcií“ overovať pravosť buď prostredníctvom zariadení na triedenie mincí, alebo vyškoleného personálu. Väčšina členských štátov uviedla, že „inštitúcie“ vykonávajú postup overovania pravosti prevažne použitím zariadení na triedenie mincí a v menšom rozsahu prostredníctvom vyškoleného personálu. Na Slovensku, v Holandsku, Portugalsku, na Malte, v Írsku a Rakúsku sa tento postup vykonáva výhradne prostredníctvom zariadení na triedenie mincí[11]. Väčšina členských štátov potvrdila, že mince, pri ktorých existuje podozrenie, že môžu byť sfalšované, sa zasielajú do národných centier pre analýzu mincí. 3.2.2 Článok 4 a 5 o požadovanom testovaní a nastavení zariadení na triedenie mincí Článok 4 obsahuje požiadavky na testovanie zariadení na triedenie mincí používaných na overovanie ich pravosti. EVTC[12] zohráva významnú úlohu pri zaisťovaní toho, aby boli v eurozóne na použitie na overovanie pravosti spôsobilé len zariadenia spôsobilé rozpoznať sfalšované euromince. EVTC uverejňuje zoznam zariadení, ktoré prešli testom rozpoznávania, na internetovej stránke Komisie (OLAF) podľa článku 5 ods. 2 nariadenia. Vo všetkých členských štátoch s výnimkou Grécka[13] sú zariadenia používané „inštitúciami“ uvedené na zozname na internetovej stránke Komisie (OLAF). Podľa článku 5 musia testovanie zariadení na triedenie mincí vykonávať poverené vnútroštátne orgány. Väčšina členských štátov poverila vykonávaním testov rozpoznávania národné centrá pre rozpoznávanie mincí. V snahe rozpoznať nové druhy sfalšovaných mincí sa musia zariadenia nastavovať. EVTC preto v spolupráci s príslušnými zúčastnenými stranami pravidelne preskúmava testovací balíček používaný na zachovanie rozpoznávacích schopností zariadení na triedenie mincí. 3.2.3 Článok 6 o kontrolách členskými štátmi V článku 6 sa od členských štátov vyžaduje, aby každoročne vykonávali v „inštitúciách“ kontroly na mieste, a spresňuje sa v ňom, ako by sa mali vykonávať. Väčšina členských štátov uviedla, že kontroly na mieste sa vykonávajú v súlade s článkom 6 nariadenia, zatiaľ čo Taliansko, Luxembursko, Grécko, Malta a Fínsko[14] uviedli, že ešte nevykonali žiadne kontroly. Na základe prijatých informácií sa zdá, že percento zariadení na triedenie mincí, ktoré sa majú overiť, ako sa stanovuje v článku 6 ods. 3, je pre členské štáty realizovateľné. Vychádzajúc z kontrol na mieste väčšina členských štátov odpovedala, že jedným z hlavných dôvodov porušenia nariadenia je nevyhovujúci výsledok testu rozpoznávania[15]. Napríklad sa vyskytol prípad, že známe druhy sfalšovaných euromincí a euromincí nevhodných do obehu zariadenia na triedenie mincí nevyradili. Medzi ďalšie dôvody porušenia, ktoré uviedli členské štáty, patrí absencia postupov vnútornej kontroly[16] a nedostatok vyškoleného personálu.[17] 3.2.4 Článok 8 o stiahnutí a náhrade euromincí nevhodných do obehu V článku 8 nariadenia sa vyžaduje, aby euromince nevhodné do obehu boli stiahnuté z obehu a zničené fyzickou a trvalou deformáciou. Všetky členské štáty uviedli, že rozpoznané mince nevhodné do obehu sa sťahujú z obehu v súlade s článkom 8 ods. 1 a nahrádzajú sa v súlade s článkom 8 ods. 2. Väčšina členských štátov s výnimkou Slovinska a Estónska[18] uviedla, že mince nevhodné do obehu sa ničia. Komisia požiadala pracovnú skupinu riaditeľov mincovní[19] o vypracovanie štúdie o najlepších postupoch v súvislosti s demonetizáciou mincí nevhodných do obehu[20] s cieľom pomôcť členským štátom efektívne presadzovať ustanovenia nariadenia o zničení stiahnutých mincí nevhodných do obehu. 3.2.5 Článok 9 o manipulačných poplatkoch a článok 10 o balení euromincí nevhodných do obehu V článku 9 nariadenia sa stanovuje flexibilný systém manipulačných poplatkov súvisiacich s náhradou a výmenou euromincí nevhodných do obehu. Pokiaľ ide o náhradu alebo výmenu mincí nevhodných do obehu, väčšina členských štátov nezaviedla žiadne manipulačné poplatky, zatiaľ čo ostatné členské štáty si vybrali možnosť zraziť pri náhrade mincí nevhodných do obehu manipulačný poplatok v súlade s článkom 9 ods. 1[21]. V článku 10 ods. 1 nariadenia sa stanovujú požiadavky na balenie mincí nevhodných do obehu odovzdaných na náhradu alebo výmenu. Väčšina členských štátov uviedla, že pri odovzdávaní mincí nevhodných do obehu na náhradu sa uplatňujú štandardizované požiadavky na balenie[22]. Niektoré členské štáty uviedli, že používajú odchýlku uvedenú v článku 10 ods. 2 a uplatňujú rozdielne požiadavky na balenie podľa vnútroštátnych pravidiel[23]. 3.2.6 Článok 11 o preverovaní euromincí nevhodných do obehu V článku 11 sa stanovujú usmernenia týkajúce sa preverovania odovzdaných euromincí nevhodných do obehu a členským štátom umožňuje prijať ďalšie opatrenia. Väčšina členských štátov uviedla, že bol zavedený vnútroštátny postup pre preverovanie euromincí nevhodných do obehu v súlade s článkom 11 ods. 1 nariadenia[24]. Ďalšie opatrenia pre odovzdávanie mincí podľa článku 11 ods. 3[25] však prijalo len niekoľko členských štátov s cieľom chrániť zdravie zamestnancov „inštitúcií“ zapojených do preverovania mincí nevhodných do obehu. 3.2.7 Článok 12 o podávanie správ, komunikácii a hodnotení Článok 12 obsahuje pravidlá podávania správ zo strany „inštitúcií“, členských štátov a Komisie. Členské štáty nespĺňajú svoju povinnosť podávať správy podľa článku 12 ods. 1 nariadenia a „usmernení EVTC“ v plnej miere. Komisia dospela vo svojej správe Hospodárskemu a finančnému výboru za rok 2012 k záveru, že je potrebné ďalšie dolaďovanie povinnosti členských štátov podávať správy, ktoré umožní Komisii, aby vypracovala komplexný prehľad postupov overovania pravosti zavedených v členských štátoch. Správy členských štátov ešte nedosiahli želateľnú úroveň z hľadiska včasnosti, úplnosti a homogenity. Väčšina členských štátov s výnimkou Estónska a Talianska[26] uviedla, že „inštitúcie“ spĺňajú požiadavku článku 12 ods. 2 v uspokojivej miere. Väčšina členských štátov uviedla, že spĺňajú požiadavku článku 12 ods. 3, aby boli informácie týkajúce sa orgánov poverených náhradou alebo výmenou euromincí dostupné internetovej stránke alebo v iných príslušných publikáciách[27]. 3.2.8 Článok 13 o sankciách V článku 13 sa od členských štátov vyžaduje, aby stanovili pravidlá týkajúce sa účinných, primeraných a odrádzajúcich opatrení potrebných na vykonávanie nariadenia. Väčšina členských štátov uviedla, že za porušenia nariadenia boli zavedené správne sankcie vrátane pokút alebo iných správnych opatrení, ako je odobratie licencií na triedenie mincí[28]. 4. Záver 4.1 Všeobecne Na základe informácií predložených členskými štátmi je postup overovania pravosti v „inštitúciách“ zavedený vo väčšine členských štátov eurozóny. Poverené vnútroštátne orgány podľa článku 2 písm. c) a článku 3 ods. 2 sú určené v každom členskom štáte. Zariadenia na triedenie mincí zohrávajú významnú úlohu v procese overovania pravosti a ich nastavovanie sa vykonáva tak, ako sa stanovuje v nariadení. Väčšina členských štátov eurozóny vykonáva kontroly správneho plnenia povinnosti overovania pravosti „inštitúciami“. Všetky členské štáty eurozóny spĺňajú požiadavku týkajúcu sa sťahovania mincí nevhodných do obehu. Niektoré členské štáty by mohli zvážiť určité zlepšenia v súvislosti so zaobchádzaním s mincami nevhodnými do obehu, ktoré boli stiahnuté z obehu. 4.2 Posúdenie prípadnej zmeny nariadenia (EÚ) č. 1210/2010 Vzhľadom na obmedzené skúsenosti, ktoré sa doposiaľ získali, pokiaľ ide o vykonávanie nariadenia, je v tejto fáze príliš skoro predložiť legislatívny návrh[29]. Je potrebné ďalšie dolaďovanie povinnosti členských štátov podávať správy, ktoré umožní Komisii, aby vypracovala komplexný prehľad postupov overovania pravosti zavedených v členských štátoch. Komisia (OLAF) bude preto musieť ďalej posúdiť vhodnosť prípadnej zmeny nariadenia. Niektoré členské štáty už však identifikovali niektoré oblasti na zlepšenie, ktoré sú zhrnuté nižšie[30]: Článok 3 Navrhlo sa zmeniť článok 3 ods. 1 nariadenia a zaviesť osobitnú kategóriu zariadení, ktoré by sa mohli používať na plnenie povinnosti overovania pravosti navyše k článku 3 ods. 1 písm. a) a b)[31]. Článok 6 Navrhlo sa, aby pri posúdení dodržania 25 % podľa článku 6 ods. 3 boli zohľadnené mince triedené vnútroštátnymi orgánmi v priestoroch centrálnych bánk, ktoré sa v súčasnosti nepovažujú za „inštitúcie“. Takisto sa navrhlo, aby sa dodržanie tejto ročnej hodnoty viazalo na počet overených inštitúcií a nie na počet overených zariadení na triedenie mincí[32]. Na druhej strane sa navrhlo, aby pre plánovanie a vykonávanie každoročných kontrol na mieste platili menej podrobné pravidlá. Článok 8 Navrhlo sa preskúmať ďalšie zosúladenie podmienok náhrady mincí nevhodných do obehu, ako sa stanovuje v článku 8 ods. 2 nariadenia, vzhľadom na rozdielne vnútroštátne postupy. 4.3 Ďalší postup Berúc do úvahy uvedené skutočnosti Komisia (OLAF) vykoná ďalšie posúdenie. Na základe jeho hodnotenia prediskutuje so zainteresovanými stranami ďalší postup. Dostupné možnosti by mohli zahŕňať zmenu nariadenia alebo objasnenie „usmernení EVTC“. Toto posúdenie bude vychádzať z diskusií, ktoré sa uskutočnia napríklad v rámci expertnej skupiny Komisie (expertná skupina proti falšovaniu mincí[33]). Komisia na účely komunikácie dosiahnutého pokroku využije budúce výročné správy podľa článku 12 ods. 4. [1]Ú. v. EÚ L 339, 22.12.2010, s. 5. [2]Ú. v. ES L 181, 4.7.2001, s. 6. [3]Pokiaľ ide o eurobankovky, podrobnejšie informácie sú uvedené v rozhodnutí Európskej centrálnej banky ECB/2010/14, Ú. v. EÚ L 267, 9.10.2010, s.1. [4]Podľa článku 5 ods. 1 nariadenia (ES) č. 1338/2001 národné centrá pre analýzu mincí zriaďujú alebo určujú členské štáty. [5]Rozhodnutie Komisie z 29. októbra 2004, ktorým sa zriaďuje Európske vedecko-technické centrum (EVTC) a ktorým sa ustanovuje koordinácia technických činností na ochranu euromincí pred falšovaním, Ú. v. EÚ L 19, 21.1.2005, s. 73. [6]COM(2014) 277. [7]Príloha I. [8]Príloha II – Graf 1. [9]Došlo však k poklesu v objeme mincí triedených zariadeniami na triedenie mincí overenými členskými štátmi, čo možno vysvetliť použitím zásady rotácie pri rozhodovaní o tom, ktoré zariadenia na triedenie mincí by sa mali overiť, ako sa stanovuje v článku 6 ods. 3. [10] Príloha II – Graf 2. [11]Na základe odpovedí členských štátov na dotazník. Taliansko, Francúzsko a Fínsko sa k tomuto bodu nevyjadrili. [12]EVTC je zriadené v rámci Komisie v Bruseli ako súčasť úradu OLAF (článok 1 rozhodnutia Komisie 2005/37/ES, Ú. v. EÚ L 19, 21.1.2005, s. 73). [13]Grécko uviedlo, že žiadne z používaných zariadení nie je uvedené na zozname na internetovej stránke Komisie (OLAF), pretože bola udelená osobitná odchýlka v súlade s článkom 4 ods. 2. [14]Fínsko nepodalo za rok 2012 správu, ako sa stanovuje v článku 12 ods. 1. [15]DE, CY, EE, NL, PT, BE, FR a IE. [16]NL, FR, SP a IE. [17]CY. [18]Slovinsko a Estónsko v dotazník uviedli, že si mince nevhodné do obehu ponechávajú. Dôvod je ten, že počet mincí nevhodných do obehu je v oboch krajinách pomerne malý. [19]Pracovná skupina riaditeľov mincovní je neformálne združenie riaditeľov mincovní z členských štátov EÚ, ktoré pracuje na základe mandátu podvýboru pre euromince (tento podvýbor patrí do Hospodárskeho a finančného výboru). [20]Pracovná skupina riaditeľov mincí schválila výsledky štúdie vrátane odporúčania týkajúceho sa zistených najlepších postupov. [21]CY, SK, HR, BE, LU, MT, IE a AT zaviedli manipulačný poplatok, ktorý sa zráža pri náhrade mincí nevhodných do obehu. [22]S výnimkou FI, DK, SK, EE a FR. [23]DE, CY, NL a SP uviedli, že sú zavedené odchýlky podľa článku 10 ods. 2 nariadenia. [24]DK, NL, FR, LU a MT uviedli, že nemajú postup pre preverovanie euromincí nevhodných do obehu. [25]DE, BE, IT a LU. [26]V Taliansku sa pripravuje vnútroštátne opatrenie, ktorým sa zavedú záväzné pravidlá podávania správ a komunikácie pre „inštitúcie“. [27]S výnimkou EE, LV a FI. [28]S výnimkou FI, DK, EE, IE a LU. [29]K správe môžu byť v prípade potreby pripojené legislatívne návrhy na podrobnejšie vykonávanie nariadenia alebo na jeho zmenu, najmä čo sa týka článkov 6 a 8, ako je stanovené v článku 12 ods. 5 nariadenia. [30]Tieto návrhy boli predložené v rámci dotazníka predloženého národnými centrami pre analýzu mincí. [31]Navrhované znenie je takéto: „c) zariadení rozmieňajúcich mince a zariadení pre vklad mincí, ktoré stiahnu sfalšované mince, mince, pri ktorých existuje podozrenie, že môžu byť sfalšované a mince nevhodné do obehu a nevydajú ich späť užívateľovi“. [32]Navrhované znenie je takéto: „v každom členskom štáte sa každoročne overí taký počet miest pre triedenie mincí, aby objem euromincí triedených mechanicky na týchto miestach počas daného roka predstavoval najmenej 25 % celkového kumulovaného čistého objemu mincí vydaných daným členským štátom od zavedenia euromincí do konca predchádzajúceho roka; objem triedených euromincí použitý na výpočet dodržania 25 % môžu byť skutočné údaje z predchádzajúceho roka, alebo odhad založený na údajoch, ktoré inštitúcie vykázali za prvú polovicu roka“. [33]Expertná skupina proti falšovaniu mincí sa zvyčajne stretáva dvakrát ročne, aby diskutovala o technických otázkach v súvislosti so sfalšovanými euromincami. Ďalšie body, ktoré má na programe, sa týkajú situácie v oblasti falšovania euromincí a činnosti národných centier pre analýzu mincí v členských štátoch, podobnosti medailí alebo žetónov a vykonávania postupov overovania pravosti mincí. Graf 1 Graf 2 Dotazník týkajúci sa vykonávania nariadenia Európskeho parlamentu a Rady (EÚ) č. 1210/2010 z 15. decembra 2010. Polia označené * sú povinné. Tento dotazník je zameraný na monitorovanie a hodnotenie vykonávania nariadenia Európskeho parlamentu a Rady (EÚ) č. 1210/2010 z 15. decembra 2010 o overovaní pravosti euromincí a manipulácii s euromincami nevhodnými do obehu. Identifikačné údaje Krajina* Organizácia* Kontaktné údaje (e-mailová adresa a telefónne číslo)* Dotazník Bolo vo Vašej krajine vykonané nariadenie (EÚ) č. 1210/2010?* Áno Nie Kedy? Uveďte zdroj v rámci vnútroštátnej legislatívy (ak existuje)* Ak nie, kedy bude nariadenie (EÚ) č. 1210/2010 vykonané?* Aké percento postupu overovania pravosti sa vykonáva prostredníctvom zariadení na triedenie mincí a aké prostredníctvom vyškoleného personálu? (článok 3 ods. 1)* Zasielajú sa mince, pri ktorých existuje podozrenie, že môžu byť sfalšované, povereným vnútroštátnym orgánom? (článok 3 ods. 2)* Áno Nie Sú zariadenia používané inštitúciami uvedené na internetovej stránke podľa článku 5 ods. 2? (článok 4)* Áno Nie Ak nie, aké percento nie je uvedené?* Aké percento zariadení nebude od 1. 1. 2015 v súlade z dôvodu vypršania platnosti odchýlky? (článok 4 ods. 2)* Pokiaľ ide o nastavenie zariadení na triedenie mincí, kde sa uskutočňuje test rozpoznávania? (článok 5)* v priestoroch národného centra pre analýzu mincí v priestoroch výrobcu na iných miestach Spresnite.* Vykonávajú sa vo Vašej krajine kontroly na mieste? (článok 6)* Áno Nie Ak nie, aké sú hlavné dôvody nevykonávania kontrol na mieste? (článok 6 ods. 2)* Existujú nejaké ťažkosti/problémy týkajúce sa počtu zariadení na triedenie mincí, ktoré sa majú preveriť, pokiaľ ide o objem euromincí triedených týmito zariadeniami? (článok 6 ods. 3)* Pokiaľ ide o výsledky kontrol na mieste, aké sú hlavné dôvody porušenia? (článok 6 ods. 6)* chýbajúca písomná stratégia poskytujúca pokyny neprimerané pridelenie ľudských zdrojov chýbajúca písomná stratégia pre odovzdávanie falšovaných/nevhodných mincí chýbajúce postupy vnútornej kontroly nevyhovujúci výsledok testu rozpoznávania Iné dôvody Spresnite* Sú mince nevhodné do obehu sťahované z obehu? (článok 8)* Áno Nie Akým spôsobom? Aké postupy sú zavedené? (článok 8 ods. 2)* Koľko mincí nevhodných do obehu bolo stiahnutých v roku 2013? Uveďte číselné údaje.* Nahrádzajú sa mince nevhodné do obehu?* Áno Nie Uveďte číselné údaje.* Sú mince nevhodné do obehu zničené?* Áno Nie Poskytnite informácie o postupe a metóde ničenia mincí. (článok 8 ods. 3)* Sú pri náhrade mincí nevhodných do obehu stiahnuté manipulačné poplatky? (článok 9)* Áno Nie Ako sa tento postup vykonáva?* Existujú výnimky? Spresnite.* Aký je maximálny poplatok (ak existuje) pri náhrade?* Používajú sa pri odovzdávaní mincí nevhodných do obehu na náhradu štandardizované požiadavky na balenie? (článok 10 ods. 1)* Áno Nie Aké postupy balenia sú zavedené pre náhradu mincí nevhodných do obehu? Spresnite.* Uplatňujú sa odchýlky, pokiaľ ide o článok 10 ods. 2?* Existuje postup preverovania mincí nevhodných do obehu? (článok 11 ods. 1)* Áno Nie Aké požiadavky sú v tejto súvislosti stanovené?* Boli prijaté opatrenia v prípade odovzdania mincí podľa článku 11 ods. 3?* Ktorý orgán je zodpovedný za podávanie správ Európskej komisii? (článok 12)* Dodržiavajú inštitúcie túto požiadavku uspokojivo? (článok 12 ods. 2) Boli zavedené sankcie za porušovanie nariadenia (EÚ) č. 1210/2010? (článok 13)* Áno Nie Ktoré orgány sú zodpovedné za ich uplatňovanie?* Aké druhy sankcií sú zavedené?*